David Berkowitz

David Richard Berkowitz (s. Richard David Falco); (s. 1. kesäkuuta 1953 Brooklyn, New York, Yhdysvallat) on pahamaineinen yhdysvaltalainen sarjamurhaaja, joka tunnetaan nimellä Samin poika (Son of Sam). Hän tappoi New Yorkissa vuosina 1976–1977 kuusi ihmistä ja haavoitti useita muita. 
Hänen rikoksensa syöksivät kaupungin paniikkiin ja käynnistivät yhden New Yorkin historian suurimmista ihmisjahdeista.
Lapsuus ja nuoruus.
Hänen ristimänimensä oli Richard David Falco, Berkowitz on hänen adoptiovanhempiensa nimi. Hänet adoptoitiin kolmen päivän ikäisenä. Berkowitzin adoptioäiti oli juutalainen, ja myös Berkowitz itse identifioi itsensä juutalaiseksi.
David Berkowitz oli hankala ja ajoittain väkivaltainen lapsi. Hänen epävakaa käytöksensä, joka alkoi 14-vuotiaana hänen adoptioäitinsä kuoleman jälkeen vuonna 1967, paheni, kun hänen adoptioisänsä meni uudelleen naimisiin vuonna 1971 ja muutti Floridaan ilman 18-vuotiasta poikaansa. 
Berkowitz tapasi biologisen äitinsä vuonna 1975. Oikeudenkäynnin yhteydessä häntä tutkineen psykologin mukaan tappaminen oli kosto naissukupuolelle ja etenkin äidille. Berkowitzillä oli vaikeuksia hyväksyä olevansa adoptoitu, ja ettei hänen äitinsä ollut halunnut häntä.
Vuonna 1971 Berkowitz liittyi armeijaan, ja hänestä tuli erinomainen tarkka-ampuja ennen kuin hän jätti palveluksen vuonna 1974. Berkowitzin oman päiväkirjan mukaan hän sytytti noin 1 500 tulipaloa New Yorkissa 1970-luvun puolivälissä.
Murhat.
Murhat alkoivat kolmivuotisen armeijauran jälkeen. Ensimmäiset tapahtuivat 29. heinäkuuta 1976, kun hän ampui autoa, jossa istui kaksi tyttöä. Jody Valentini haavoittui ja Donna Lauria kuoli. Väittäen olevansa demonien ajama, Berkowitz yritti murhata naisen joulukuussa 1975, mutta tämä selvisi useista puukotusvammoistaan hengissä. Sen jälkeen hän murhasi naisen heinäkuussa 1976, ja seuraavan vuoden aikana hän hyökkäsi useiden pariskuntien kimppuun, jolloin viisi uhria lisää menetti henkensä.
Nimi ”Samin poika” oli peräisin Sam Carr -nimiseltä naapurilta, joka oli myös hänen vuokraisäntänsä. Berkowitz väitti newyorkilaisille lehdille lähettämissään kirjeissään Carrin pahan mustan labradorinnoutaja-koirassa olevan demonin käskeneen häntä tappamaan. 
Viranomaiset huomasivat tammikuussa 1977 tapahtuneen 4. hyökkäyksen jälkeen Berkowitzin uhrien olevan joko pariskuntia tai teinityttöjä, joilla oli pitkä, tumma tukka. Berkowitz pidätettiin 10. elokuuta 1977. Hän oli saanut pysäköintisakon viimeisimmän rikospaikan läheisyydessä, mikä johdatti etsivät hänen luokseen. Berkowitz tunnusti heti. Hänet tuomittiin 12. kesäkuuta 1978 kuuteen elinkautiseen vankeuteen (vähintään 365 vuotta).
Son of Samin laki.
"Son of Samin laki" ajettiin New Yorkin osavaltiossa läpi murhien jälkeen estämään rikollisia hyötymästä taloudellisesti teoistaan, kuten elämäkerran kirjoittamisella. Laki velvoittaa tiedottamaan rikosten uhreille jos tuomittu henkilö saa 10 000 dollaria tai enemmän mistä tahansa lähteestä.
Berkowitz populaarikulttuurissa.
Spike Lee ohjasi Berkowitzista elokuvan "Summer of Sam" (1999), jossa Berkowitzia esittää Michael Badalucco. Dokumentissa "Samin poika" ("Son of Sam: The Hunt for a Killer", 2017) käydään läpi vuonna 1976 alkanutta murhasarjaa. Yhdysvaltalainen punk-yhtye The Dead Boys levytti "We Have Come for Your Children" "(1978)" albumilleen Berkowitzista kertovan kappaleen "Son of Sam"